CELEX: 32018R0148
Language: ro
Date: 2017-09-27 00:00:00
Title: Regulamentul delegat (UE) 2018/148 al Comisiei din 27 septembrie 2017 de modificare a anexelor II, III și IV la Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare

31.1.2018   
            
            
               RO
            
            
               Jurnalul Oficial al Uniunii Europene
            
            
               L 26/8
            
         REGULAMENTUL DELEGAT (UE) 2018/148 AL COMISIEI
   din 27 septembrie 2017
   de modificare a anexelor II, III și IV la Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 978/2012 al Parlamentului European și al Consiliului din 25 octombrie 2012 de aplicare a unui sistem generalizat de preferințe tarifare și de abrogare a Regulamentului (CE) nr. 732/2008 al Consiliului (1), în special articolul 5 alineatul (3), articolul 10 alineatul (5) și articolul 17 alineatul (2),
   întrucât:
   
               (1)
            
            
               Articolul 4 din Regulamentul (UE) nr. 978/2012 stabilește criteriile de acordare a preferințelor tarifare în temeiul regimului general al Sistemului generalizat de preferințe („SGP”).
            
         
               (2)
            
            
               La articolul 4 alineatul (1) literele (a) și (b) din Regulamentul (UE) nr. 978/2012 se prevede că o țară care a fost clasificată de Banca Mondială ca țară cu venituri medii-superioare sau cu venituri mari timp de trei ani consecutiv sau, respectiv, o țară care beneficiază de un regim de acces preferențial pe piață, care oferă preferințe tarifare identice sau mai favorabile decât SGP pentru cea mai mare parte a schimburilor comerciale, nu poate să beneficieze de SGP.
            
         
               (3)
            
            
               Lista țărilor care beneficiază de regimul general al SGP menționat la articolul 1 alineatul (2) litera (a) din Regulamentul (UE) nr. 978/2012 este stabilită în anexa II la regulamentul respectiv. Articolul 5 alineatul (2) din Regulamentul (UE) nr. 978/2012 prevede că anexa II trebuie revizuită până la data de 1 ianuarie a fiecărui an. Revizuirea ar trebui să țină cont de modificările condițiilor economice, de dezvoltare sau comerciale ale țărilor beneficiare în raport cu criteriile stabilite la articolul 4.
            
         
               (4)
            
            
               În conformitate cu articolul 5 alineatul (2) din Regulamentul (UE) nr. 978/2012, țările și operatorii economici care beneficiază de SGP trebuie să dispună de suficient timp pentru o adaptare corectă în urma revizuirii statutului țării în cadrul SGP. Prin urmare, regimul SGP trebuie menținut timp de un an de la data intrării în vigoare a unei modificări a statutului unei țări în conformitate cu articolul 4 alineatul (1) litera (a) și timp de doi ani de la data punerii în aplicare a unui regim de acces preferențial pe piață în conformitate cu articolul 4 alineatul (1) litera (b).
            
         
               (5)
            
            
               Paraguayul a fost clasificat de Banca Mondială ca țară cu venituri medii-superioare în 2015, 2016 și 2017. Prin urmare, Paraguayul nu mai îndeplinește condițiile pentru acordarea statutului de țară beneficiară a SGP în conformitate cu articolul 4 alineatul (1) litera (a) din Regulamentul (UE) nr. 978/2012 și ar trebui să fie eliminat din lista țărilor care beneficiază de SGP din anexa II la respectivul regulament, cu aplicare de la 1 ianuarie 2019.
            
         
               (6)
            
            
               Anumite regimuri de acces preferențial pe piață au început să se aplice în cazul Côte d'Ivoire la 3 septembrie 2016, al Swaziland la 10 octombrie 2016 și al Ghanei la 15 decembrie 2016. Prin urmare, în conformitate cu articolul 4 alineatul (1) litera (b), Côte d'Ivoire, Swaziland și Ghana ar trebui, de asemenea, să fie eliminate din anexa II la Regulamentul (UE) nr. 978/2012 începând de la 1 ianuarie 2019.
            
         
               (7)
            
            
               Articolul 9 alineatul (1) din Regulamentul (UE) nr. 978/2012 enunță criteriile specifice de eligibilitate pentru acordarea de preferințe tarifare în cadrul regimului special de încurajare a dezvoltării durabile și a bunei guvernanțe („SGP+”) țărilor care beneficiază de SGP. Lista țărilor care beneficiază de SGP+ este stabilită în anexa III la Regulamentul (UE) nr. 978/2012.
            
         
               (8)
            
            
               Ca urmare a faptului că nu mai este țară beneficiară a SGP începând de la 1 ianuarie 2019, Paraguayul încetează, de asemenea, să mai fie țară beneficiară a SGP+ în conformitate cu articolul 9 alineatul (1) din Regulamentul (UE) nr. 978/2012. Prin urmare, Paraguayul ar trebui eliminat din anexa III la respectivul regulament începând de la 1 ianuarie 2019.
            
         
               (9)
            
            
               Articolul 17 alineatul (1) din Regulamentul (UE) nr. 978/2012 prevede că o țară care este identificată de ONU ca aparținând categoriei țărilor cel mai puțin dezvoltate ar trebui să beneficieze de preferințele tarifare acordate în temeiul regimului special pentru țările cel mai puțin dezvoltate [inițiativa „Totul în afară de arme” – „Everything But Arms” – „EBA”]. Lista țărilor care beneficiază de regimul EBA este stabilită în anexa IV la regulamentul menționat.
            
         
               (10)
            
            
               La 4 iunie 2017, ONU a eliminat Guineea Ecuatorială din rândul țărilor cu statutul de țară cel mai puțin dezvoltată. Prin urmare, Guineea Ecuatorială nu mai îndeplinește condițiile pentru acordarea statutului de țară beneficiară a EBA în temeiul articolului 17 alineatul (1) din Regulamentul (UE) nr. 978/2012 și ar trebui eliminată din anexa IV la respectivul regulament. În conformitate cu articolul 17 alineatul (2) din Regulamentul (UE) nr. 978/2012, eliminarea Guineei Ecuatoriale din lista țărilor beneficiare ale EBA ar trebui să se aplice după o perioadă de tranziție de trei ani de la data la care prezentul regulament intră în vigoare, și anume de la 1 ianuarie 2021.
            
         
               (11)
            
            
               În plus, Guineea Ecuatorială a fost de asemenea clasificată de Banca Mondială ca țară cu venituri mari în 2015 și ca țară cu venituri medii-superioare în 2016 și în 2017. Prin urmare, Guineea Ecuatorială nu mai îndeplinește condițiile pentru acordarea statutului de țară beneficiară a SGP în conformitate cu articolul 4 alineatul (1) litera (a) din Regulamentul (UE) nr. 978/2012 și ar trebui eliminată din lista țărilor care beneficiază de SGP din anexa II la respectivul regulament, cu aplicare de la 1 ianuarie 2021,
            
         ADOPTĂ PREZENTUL REGULAMENT:
   Articolul 1
   Modificări ale Regulamentului (UE) nr. 978/2012
   Regulamentul (UE) nr. 978/2012 se modifică după cum urmează:
   
               1.
            
            
               În anexa II, din coloanele A și, respectiv, B se elimină următoarele coduri alfabetice și țările aferente:
               
                           CI
                        
                        
                           Côte d'Ivoire
                        
                     
                           GH
                        
                        
                           Ghana
                        
                     
                           PY
                        
                        
                           Paraguay
                        
                     
                           SZ
                        
                        
                           Swaziland
                        
                     
         
               2.
            
            
               În anexa III, din coloanele A și, respectiv, B se elimină următorul cod alfabetic și țara aferentă:
               
                           PY
                        
                        
                           Paraguay
                        
                     
         
               3.
            
            
               În anexele II și IV, din coloanele A și, respectiv, B se elimină următorul cod alfabetic și țara aferentă:
               
                           GQ
                        
                        
                           Guineea Ecuatorială
                        
                     
         Articolul 2
   Intrare în vigoare și aplicare
   Prezentul regulament intră în vigoare la 1 ianuarie 2018.
   Articolul 1 alineatele (1) și (2) se aplică de la 1 ianuarie 2019.
   Articolul 1 alineatul (3) se aplică de la 1 ianuarie 2021.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 27 septembrie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 303, 31.10.2012, p. 1.